钦定古今图书集成/明伦汇编/氏族典/第095卷 > 苏轼
## 钦定古今图书集成/明伦汇编/氏族典/第095卷 > 苏轼

按《宋史苏轼传》：“轼字子瞻，眉州眉山人。生十年，父洵
游学四方，母程氏亲授以书。闻程氏，读《东汉范滂传》，
慨然太息。比冠，博通经史，属文日数千言。嘉祐二年试礼部，擢第二，复以《春秋》对义居第一，殿试中乙科。
丁母忧。五年，调福昌主簿。欧阳修以才识兼茂荐之，
复对制策入三等，除大理评事，签书凤翔府判官。治”
平二年，入判登闻鼓院。英宗自藩邸闻其名，召试二
论，复入三等，得直史馆。会洵卒，赙以金帛辞之。熙宁
二年，还朝。王安石执政，素恶其议论异己，以判官告
院。四年，安石欲变科举，兴学校，诏两制、三馆议。轼上
议不可，神宗悟，即日召见，问方今政令得失，安石不
悦，命权开封府推官，将困之以事。轼决断精敏，声闻
益远。轼见安石赞神宗以独断专任，因试进士发策，
以晋武平吴以独断而克，苻坚伐晋以独断而亡，“齐
桓专任管仲而霸，燕哙专任子之而败，事同而功异”
为问。安石滋怒，使御史谢景温论奏其过，穷治无所
得，轼遂请外，通判杭州。时新政日下，轼于其间，每因
法以便民，氏赖以安。徙知密州，未几，徙知徐州，复知
湖州，上表以谢。又以事不便民者不敢言，以诗托讽。
御史李定、舒亶、何正言摭其语，并媒糵所为诗，以为
讪谤。逮台狱，欲寘之死，锻炼久之不决。神宗独怜之，
以黄州团练副使安置。轼与田父野老相从溪山间，
筑室于东坡，自号东坡居士三年。神宗数有意复用，
辄为当路者沮之。神宗尝语宰相王珪、蔡确曰：“国史
至重，可命苏轼成之。”珪有难色。神宗用曾巩。巩进《太
祖总论》，神宗意不允，遂手札移轼汝州。轼未至汝，上
书自言有田在常，愿得居之。报可至常。神宗崩，哲宗
立，复朝奉郎、知登州，召为礼部郎中，迁起居舍人。轼
起于忧患，不欲骤履要地，辞于宰相蔡确，确不许。元
祐元年，迁中书舍人，寻除翰林学士。二年，兼侍读。每
进读，反复开导。三年，权知礼部贡举。四年，积以论事
为当轴者所恨。轼恐不见容，请外。拜龙图阁学士、知
杭州。有德于民，家有画像，饮食必祝，又生作祠以报。
六年，召为吏部尚书，未至，以弟辙除右丞，改翰林承
旨。轼在翰林数月，复以谗请外，乃以龙图阁学士出
知颍州。七年，徙扬州。未阅岁，以兵部尚书召兼侍读。
哲宗亲祀南郊，轼为卤簿使，寻迁礼部兼端明殿、翰
林侍读两学士，为礼部尚书。八年，宣仁后崩，哲宗亲
政，轼乞补外，以两学士出知定州。绍圣初，御史论轼
掌内外制日所作词命，以为讥斥先朝，遂以本官知
英州，寻降一官，未至，贬宁远军节度副使，惠州安置，
又贬琼州别驾。徽宗立，移廉州，改舒州团练副使，徙
永州。更三大赦，还，提举玉局观，复朝奉郎。建中靖国
元年，卒于常州。轼自为举子至出入侍从，必以爱君
为本，忠规谠论，挺挺大节，群臣无出其右。高宗即位，
赠资政殿学士，以其文寘左右读之，终日忘倦。亲制
《集赞》赐其曾孙峤，遂崇赠太师，谥文忠。